INFORMÁCIA O ZABEZPEČENÍ SPOLUFINANCOVANIA ZO ŠTÁTNEHO ROZPOČTU PROJEKTOV SCHVÁLENÝCH V RÁMCI FINANČNÝCH MEMORÁND 1999 a 2000

Prísľub finančných prostriedkov z predvstupových fondov EÚ     	 

V roku 2002 sa predpokladá na základe podpísaných finančných memoránd a finančných dohôd pre predvstupové fondy príjem prostriedkov z EÚ vo výške 9,4 mld.Sk (príloha č.1), z toho z fondu PHARE 5,9 mld.Sk, z fondu SAPARD 1,69 mld.Sk a ISPA 1,8 mld.Sk.  Pre tento objem prostriedkov je potrebné spolufinancovanie z národných zdrojov vo výške uvedenej v jednotlivých finančných memorandách pre programy PHARE a  ISPA. Pre poľnohospodársky program SAPARD je požadované spolufinancovanie z národných zdrojov určené vo Viacročnej finančnej dohode.

Zabezpečenie spolufinancovania z národných zdrojov programu PHARE z finančných memoránd 1999 a 2000

V zákone č. 586/2001 Z.z. o štátnom rozpočte na rok 2002 sa  v časti Správa k štátnemu rozpočtu  (str.24) uvádza zabezpečenie spolufinancovania projektov PHARE v kapitole VPS vo výške 2,189 mld. Sk. Prehľad nárokov na spolufinancovanie a zabezpečenosť v ŠR SR 2002 sú uvedené v prílohe č.2.  Tabuľka je v plnom rozsahu súčasťou kapitoly VPS schváleného štátneho rozpočtu  pre rok 2002.     

Zabezpečenie spolufinancovania z prostriedkov štátneho rozpočtu programu ISPA z finančného memoranda 2000

Na spolufinancovanie projektov ISPA je zabezpečených 1 120,7 mil.Sk, z čoho pre sektor dopravy  793,4 mil. Sk a pre sektor životného prostredia 327,3 mil.Sk. Pre sektor dopravy sa súčasne na zabezpečenie spolufinancovania predpokladá čerpanie úveru od EIB v celkovej sume 1,1 mld. Sk. Súčasne sa na zabezpečenie spolufinancovania presunuli do roku 2002 všetky nevyužité prostriedky určené na ISPA v rokoch 2000 a 2001 formou výnimky z časového použitia čo činí spolu 188,428 mil.Sk.

Zabezpečenie spolufinancovania programu  SAPARD 

Pre program SAPARD sú alokácie pre SR určené v ročnej finančnej dohode. Takáto dohoda bola podpísaná 26.3.2001 a ustanovila finančný záväzok spoločenstva pre Slovenskú republiku pre rok 2000 vo výške 816,62 mil.SK a rovnaký objem bude aj v rámci Ročného finančného plánu 2001. Spolufinancovanie zo štátneho rozpočtu musí byť vždy minimálne vo výške 25%. Pre prvé roky programu Komisia nebude dodržiavať ročný režim alokácií, ale odsúhlasí intenzívnejšie čerpanie, čo bude znamenať možnosť kontrahovania dvoch ročných alokácií v roku 2002. Na spolufinancovanie programu SAPARD sa v rozpočte kapitoly VPS vyčlenila v ŠR SR 2002 čiastka 125 mil.Sk a súčasne sa všetky nevyužité prostriedky určené na SAPARD v rokoch 2000 a 2001 formou výnimky z časového použitia presunuli do roku 2002 čo je spolu 504,348 mil.Sk   

ZÁVER

Ministerstvo financií SR pri príprave štátneho rozpočtu na rok 2002 podrobne analyzovalo projekty z finančných memoránd PHARE a ISPA, Ročnú finančnú dohodu pre SAPARD  a nárokované národné spolufinancovanie bolo zahrnuté do výdavkov kapitoly VPS, v niektorých prípadoch do relevantnej kapitoly.  Súčasťou rozpočtových prác bola príprava a schvaľovanie programov, ktorými sa zabezpečili špecifické úlohy rozpočtovej kapitoly. Zabezpečenie aktivít súvisiacich s čerpaním predvstupových fondov je vládnou prioritou uvedenou v Správe k štátnemu rozpočtu v časti 3.1.2, bod h).  Implementačné agentúry musia užšie spolupracovať   s príslušnými pracovníkmi ekonomických útvarov svojich inštitúcií, ktorí spoločne s rozpočtovou sekciou MF SR pripravujú štátny rozpočet. Ministerstvo financií prostredníctvom správcov jednotlivých kapitol zabezpečuje požiadavky na spolufinancovanie rozvojových programov včítane programov spolufinancovaných z prostriedkov EÚ.